CELEX: 22022D1079
Language: sk
Date: 2022-02-04 00:00:00
Title: Rozhodnutie Spoločného výboru EHP č. 31/2022 zo 4. februára 2022, ktorým sa mení príloha II (Technické predpisy, normy, skúšky a certifikácia) k Dohode o EHP [2022/1079]

30.6.2022   
               
               
                  SK
               
               
                  Úradný vestník Európskej únie
               
               
                  L 175/49
               
            
         ROZHODNUTIE SPOLOČNÉHO VÝBORU EHP č. 31/2022
         zo 4. februára 2022,
         ktorým sa mení príloha II (Technické predpisy, normy, skúšky a certifikácia) k Dohode o EHP [2022/1079]
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:
         
                     (1)
                  
                  
                     Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (1), v znení korigend uverejnených v Ú. v. EÚ L 270, 29.10.2018, s. 37, Ú. v. EÚ L 305, 26.11.2019, s. 59, Ú. v. EÚ L 7, 11.1.2021, s. 53, a Ú. v. EÚ L 204, 10.6.2021, s. 47, sa má začleniť do Dohody o EHP.
                  
               
                     (2)
                  
                  
                     Nariadenie Európskeho parlamentu a Rady (EÚ) 2020/1693 z 11. novembra 2020, ktorým sa mení nariadenie (EÚ) 2018/848 o ekologickej poľnohospodárskej výrobe a označovaní produktov ekologickej poľnohospodárskej výroby, pokiaľ ide o dátum začatia jeho uplatňovania a určité ďalšie dátumy uvedené v danom nariadení (2), sa má začleniť do Dohody o EHP.
                  
               
                     (3)
                  
                  
                     Nariadením (EÚ) 2018/848 sa zrušuje nariadenie Rady (ES) č. 834/2007 (3) začlenené do Dohody o EHP, a preto je potrebné odkaz naň v rámci Dohody o EHP vypustiť.
                  
               
                     (4)
                  
                  
                     Toto rozhodnutie sa týka právnych predpisov, ktoré obsahujú ustanovenia o zdraví rastlín. Právne predpisy o zdraví rastlín nepatria do rozsahu pôsobnosti Dohody o EHP, a preto sa ustanovenia o zdraví rastlín neuplatňujú na štáty EZVO.
                  
               
                     (5)
                  
                  
                     Toto rozhodnutie sa týka právnych predpisov o potravinách. Právne predpisy o potravinách sa na Lichtenštajnsko neuplatňujú, pokiaľ sa naň vzťahuje Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, ako je uvedené v úvode ku kapitole XII prílohy II k Dohode o EHP. Toto rozhodnutie sa preto neuplatňuje na Lichtenštajnsko.
                  
               
                     (6)
                  
                  
                     Príloha II k Dohode o EHP by sa preto mala zodpovedajúcim spôsobom zmeniť,
                  
               PRIJAL TOTO ROZHODNUTIE:
         
            Článok 1
            Text kapitoly XII bodu 54b [nariadenie Rady (ES) č. 834/2007] prílohy II k Dohode o EHP sa nahrádza takto:
            „32018 R 0848: nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018, s. 1), v znení korigend uverejnených v Ú. v. EÚ L 270, 29.10.2018, s. 37, Ú. v. EÚ L 305, 26.11.2019, s. 59, Ú. v. EÚ L 7, 11.1.2021, s. 53, a Ú. v. EÚ L 204, 10.6.2021, s. 47, zmenené:
            
                        —
                     
                     
                        
                           32020 R 1693: nariadením Európskeho parlamentu a Rady (EÚ) 2020/1693 z 11. novembra 2020 (Ú. v. EÚ L 381, 13.11.2020, s. 1).
                     
                  Ustanovenia nariadenia sa na účely tejto dohody vykladajú v súlade s týmito úpravami:
            
                        a)
                     
                     
                        Ustanovenia nariadenia sa v štátoch EZVO nevzťahujú na oblasť zdravia rastlín.
                     
                  
                        b)
                     
                     
                        Pokiaľ ide o štáty EZVO, odkazy na kritériá stanovené v nariadení Európskeho parlamentu a Rady (EÚ) č. 1305/2013 a v nariadení Európskeho parlamentu a Rady (EÚ) č. 1380/2013 sa chápu ako odkazy na kritériá stanovené v štátoch EZVO v rámci ich vnútroštátneho práva.
                     
                  
                        c)
                     
                     
                        Dozorný úrad EZVO má prístup k systémom opísaným v článku 43 ods. 1 a v článku 51 ods. 2.
                     
                  
                        d)
                     
                     
                        V článku 45 ods. 1 písm. b) bode ii) sa za slová „obchodnej dohode“ vkladá tento text:
                        „alebo v prípade štátov EZVO v rozhodnutiach štátov EZVO prijatých v súlade s článkom 47 druhým odsekom,“.
                     
                  
                        e)
                     
                     
                        V článku 47 sa dopĺňa tento odsek:
                        „Keď Únia uzná tretiu krajinu v súlade s týmto ustanovením, oznámi to Stálemu výboru štátov EZVO. Štáty EZVO do 30 dní od doručenia oznámenia prijmú rozhodnutie o uznaní rovnocennosti danej tretej krajiny a o podmienkach produktov stanovených v oznámení Únie. O týchto rozhodnutiach sa informuje Spoločný výbor EHP, ktorý pravidelne uverejňuje zoznam rozhodnutí v dodatku EHP k Úradnému vestníku Európskej únie.“
                     
                  
                        f)
                     
                     
                        V článku 60 sa za slová „1. januárom 2022“ vkladá tento text:
                        „alebo v prípade štátov EZVO pred nadobudnutím účinnosti rozhodnutia Spoločného výboru EHP č. 31/2022 zo 4. februára 2022“.
                     
                  
                        g)
                     
                     
                        V časti I odseku 1 bode 1.5 prílohy II sa za slovo „Dánsku“ vkladá tento text:
                        „, a na plochách, ktoré boli pre uvedený postup certifikované ako ekologické pred 14. júnom 2018 v štátoch EZVO“.
                     
                  
                        h)
                     
                     
                        V prílohe IV sa do zoznamu dopĺňajú tieto riadky:
                        
                                    „IS
                                 
                                 
                                    :
                                 
                                 
                                    lífrænt.
                                 
                              
                                    NO
                                 
                                 
                                    :
                                 
                                 
                                    økologisk.“.“
                                 
                              
                  
         
            Článok 2
            Znenie nariadení (EÚ) 2018/848 v znení korigend uverejnených v Ú. v. EÚ L 270, 29.10.2018, s. 37, Ú. v. EÚ L 305, 26.11.2019, s. 59, Ú. v. EÚ L 7, 11.1.2021, s. 53, a Ú. v. EÚ L 204, 10.6.2021, s. 47, a (EÚ) 2020/1693 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
         
         
            Článok 3
            Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP (*).
         
         
            Článok 4
            Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
         
         
            V Bruseli, 4. februára 2022
            
               
                  Za Spoločný výbor EHP
               
               
                  predseda
               
               Nicolas VON LINGEN
            
         
         
            (1)  Ú. v. EÚ L 150, 14.6.2018, s. 1.
         
            (2)  Ú. v. EÚ L 381, 13.11.2020, s. 1.
         
            (3)  Ú. v. EÚ L 189, 20.7.2007, s. 1.
         
            (*)  Ústavné požiadavky boli oznámené.